KOMISSION ASETUS (EU) 2019/1015,

annettu 20 päivänä kesäkuuta 2019,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse aminopyralidin, kaptaanin, syatsofamidin, flutianiilin, kresoksiimimetyylin, lambda-syhalotriinin, mandipropamidin, pyraklostrobiinin, spiromesifeenin, spirotetramaatin, teflubentsuronin ja tetrakonatsolin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan

sekä katsoo seuraavaa:

(1) Asetuksen (EY) N:o 396/2005 liitteessä II vahvistettiin kaptaanin, syatsofamidin, kresoksiimimetyylin, lambda-syhalotriinin, pyraklostrobiinin ja teflubentsuronin jäämien enimmäismäärät. Aminopyralidin, mandipropamidin, spiromesifeenin, spirotetramaatin ja tetrakonatsolin jäämien enimmäismäärät vahvistettiin kyseisen asetuksen liitteessä III olevassa A osassa. Flutianiilille ei ole vahvistettu erityisiä jäämien enimmäismääriä eikä ainetta ole sisällytetty kyseisen asetuksen liitteeseen IV, joten siihen sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Tehoainetta aminopyralidi sisältävän kasvinsuojeluaineen käyttöä ohraan, viljahirssiin, kauraan, rukiiseen ja kirjodurraan koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Kaptaanin osalta tällainen hakemus tehtiin sen käytöstä karpaloihin ja humalaan. Syatsofamidin osalta tällainen hakemus tehtiin sen käytöstä perunoihin, tomaatteihin ja Cucurbitaceae-heimon vihanneksiin. Kresoksiimimetyylin osalta tällainen hakemus tehtiin sen käytöstä eläinperäisiin tuotteisiin kyseisen tehoaineen rehukäytön seurauksena. Lambda-syhalotriinin osalta tällainen hakemus tehtiin sen käytöstä varsisellereihin/lehtisellereihin, salaattifenkoliin, soijapapuihin, auringonkukansiemeniin ja riisiin. Mandipropamidin osalta tällainen hakemus tehtiin sen käytöstä punajuuriin, retiiseihin ja retikoihin, kukkakaaleihin, ruusukaaleihin, salaattisikureihin, silvittyihin herneisiin ja latva-artisokkiin. Pyraklostrobiinin osalta tällainen hakemus tehtiin sen käytöstä sitrushedelmiin, syötäviksi tarkoitettuihin viinirypäleisiin, kukinnon muodostaviin kaaleihin, keräkaaleihin, ”salaatteihin ja salaattikasveihin”, ”pinaatteihin ja vastaavanlaisiin lehtiin”, latva-artisokkiin, purjoihin ja soijapapuihin. Spirotetramaatin osalta tällainen hakemus tehtiin sen käytöstä ”muihin marjoihin ja pieniin hedelmiin”, kiiveihin, valkosipuleihin, salaattifenkoliin ja raparperiin. Tetrakonatsolin osalta tällainen hakemus tehtiin sen käytöstä kakeihin, pellavansiemeniin ja unikonsiemeniin.

(4) Asetuksen (EY) N:o 396/2005 6 artiklan 2 ja 4 kohdan mukaisesti toimitettiin hakemukset tuonnissa sallittavista enimmäismääristä Nigeriassa ja Kamerunissa kaakaopapuihin käytettävän mandipropamidin, Indonesiassa riisiin, Brasiliassa kahvipapuihin, passioihin ja ananaksiin ja Yhdysvalloissa amerikanpersimoneihin ja sokeriruokoon käytettävän pyraklostrobiinin, Brasiliassa kahvipapuihin käytettävän spiromesifeenin ja Brasiliassa greippeihin ja mandariineihin käytettävän teflubentsuronin osalta. Hakijoiden mukaan kyseisten aineiden sallittu käyttö mainittuihin viljelykasveihin kyseisissä maissa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot hakijoille, komissiolle ja jäsenvaltioille sekä julkisti ne.

(7) Kaptaanin osalta hakija toimitti tietoja, jotka eivät olleet saatavilla asetuksen (EY) N:o 396/2005 12 artiklan mukaisesti tehdyn tarkastelun aikana eli validoidun analyysimenetelmän erittäin vesipitoisia ja happamia matriiseja varten ja asetti 3-OH THPI:tä ja 5-OH THPI:tä koskevat vertailustandardit kaupallisesti saataville.

(8) Syatsofamidin osalta hakija toimitti aiemmin puuttuneet tiedot pakastevarastointiolosuhteista.

(9) Kresoksiimimetyylin osalta hakija toimitti uuden varastointistabiiliustutkimuksen eläinperäisistä tuotteista osoittaakseen märehtijöillä tehdyn ruokintatutkimuksen pätevyyden.

(10) Pyraklostrobiinin osalta hakija toimitti puuttuvat jäämätestit syötäviksi tarkoitetuista viinirypäleistä ja kahvipapuja koskevan validoidun analyysimenetelmän. Mitä tulee pyraklostrobiinin käyttöön amerikanpersimoneihin, ”pinaatteihin ja vastaavanlaisiin lehtiin” ja sokeriruokoon, toimitetut tiedot eivät olleet riittäviä uusien jäämien enimmäismäärien vahvistamiseksi. Kun on kyse tämän tehoaineen käytöstä siloendiiveihin, elintarviketurvallisuusviranomainen ei suositellut olemassa olevan jäämien enimmäismäärän nostamista, koska kuluttajiin kohdistuvaa riskiä ei voitu sulkea pois.

(11) Lambda-syhalotriinin osalta elintarviketurvallisuusviranomainen katsoi, että toimitetut tiedot eivät riittäneet tukemaan tämän tehoaineen käyttöä EU:ssa soijapapuihin ja auringonkukansiemeniin. Se suositteli asettamaan soijapapuja koskevan jäämien enimmäismäärän tasolle 0,05 mg/kg ja auringonkukansiemeniä koskevan jäämien enimmäismäärän tasolle 0,2 mg/kg, jotka vastaavat voimassa olevia jäämien Codex-enimmäismääriä (CXL-arvot). Kyseiset CXL-arvot ovat turvallisia unionin kuluttajien kannalta (3).

(12) Tetrakonatsolin osalta elintarviketurvallisuusviranomainen suositteli nostamaan jäämien enimmäismääriä siipikarjan rasvan ja linnunmunien osalta kyseisen tehoaineen rehukäytön seurauksena.

(13) Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(14) Tehoaineen flutianiili hyväksymisen yhteydessä jäämän enimmäismäärää koskeva hakemus sisällytettiin asiakirja-aineiston tiivistelmään Euroopan parlamentin ja neuvoston asetuksen (EY) N:o 1107/2009 (4) 8 artiklan 1 kohdan g alakohdan mukaisesti. Asianomainen jäsenvaltio arvioi hakemuksen kyseisen asetuksen 11 artiklan 2 kohdan mukaisesti. Elintarviketurvallisuusviranomainen tutki hakemuksen ja esitti tehoainetta sisältävien torjunta-aineiden riskinarviointia koskevaa vertaisarviointia käsittelevän päätelmänsä, jossa se suositteli vahvistamaan jäämien enimmäismäärät, jotka kattavat edustavat käyttötarkoitukset viinirypäleissä hyvän maatalouskäytännön mukaisesti unionissa (5).

(15) Elintarviketurvallisuusviranomaisen perusteltujen lausuntojen ja päätelmän perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(16) Sen vuoksi asetusta (EY) N:o 396/2005 olisi muutettava.

(17) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä kesäkuuta 2019. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned opinion on the modification of the existing maximum residue levels for aminopyralid in certain cereals. EFSA Journal 2019;17(1):5534.

Reasoned opinion on the modification of the existing maximum residue level for captan in cranberries. EFSA Journal 2018;16(12):5499.

Reasoned opinion on the modification of the existing maximum residue level for captan in hops. EFSA Journal 2018;16(12):5498.

Reasoned opinion on the evaluation of confirmatory data following the Article 12 MRL review for cyazofamid. EFSA Journal 2018;16(11):5487.

Reasoned opinion on the evaluation of confirmatory data following the Article 12 MRL review for kresoxim-methyl. EFSA Journal 2018;16(11):5471.

Reasoned opinion on the modification of the existing maximum residue levels for lambda-cyhalothrin in celeries, fennel and rice. EFSA Journal 2019;17(1):5546.

Reasoned opinion on the modification of the existing maximum residue levels for mandipropamid in various crops. EFSA Journal 2019;17(2):5599.

Reasoned opinion on the setting of an import tolerance for mandipropamid in cocoa beans. EFSA Journal 2018;16(11):5491.

Reasoned opinion on the modification of the existing maximum residue levels for pyraclostrobin in soyabean. EFSA Journal 2018;16(11):5466.

Reasoned opinion on the modification of the existing maximum residue levels and setting of import tolerances for pyraclostrobin in various crops. EFSA Journal 2018;16(11):5488.

Reasoned opinion on the setting of an import tolerance for pyraclostrobin in rice. EFSA Journal 2018;16(11):5483.

Reasoned opinion on the evaluation of confirmatory data following the Article 12 MRL review for pyraclostrobin. EFSA Journal 2018;16(11):5472.

Reasoned opinion on the setting of an import tolerance for spiromesifen in coffee beans. EFSA Journal 2019;17(1):5558.

Reasoned opinion on the modification of the existing maximum residue levels for spirotetramat in various crops. EFSA Journal 2019;17(1):5589.

Reasoned opinion on the setting of import tolerances for teflubenzuron in grapefruits, mandarins and broccoli. EFSA Journal 2018;16(11):5474.

Reasoned opinion on the modification of the existing maximum residue levels for tetraconazole in kaki/Japanese persimmon, linseeds and poppy seeds. EFSA Journal 2019;17(1):5577.

(3) Revision of the review of the existing maximum residue levels for the active substance lambda-cyhalothrin. EFSA Journal 2015;13(12):4324.

(4) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(5) Conclusion on the peer review of the pesticide risk assessment of the active substance flutianil. EFSA Journal 2014;12(8):3805.